**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

23. júna 2017

**Návrh**

**na III. zmenu uznesenia Zastupiteľstva Bratislavského samosprávneho kraja   
č. 133/2016 zo 16. 12. 2016 v znení neskorších uznesení**

Materiál predkladá: Materiál obsahuje:

Ing. Igor Bendík 1. Návrh uznesenia

podpredseda BSK 2. Dôvodová správa

PhDr. Gabriella Németh

podpredsedníčka BSK

Zodpovední:

Mgr. Michaela Šopová

riaditeľka odboru sociálnych vecí

JUDr. Matúš Šaray

vedúci právneho oddelenia

Ing. Jozef Chynoranský

riaditeľ odboru investičných činností,

správy majetku a verejného obstarávania

Spracovateľ:

Ing. Stanislav Malík

vedúci oddelenia nákupu a kontroly

Mgr. Ing. Viera Potanková

referentka oddelenia nákupu a kontroly

Bratislava

jún 2017

N á v r h u z n e s e n i a

**UZNESENIE č. .... /2017**

zo dňa 23. 06. 2017

Zastupiteľstvo Bratislavského samosprávneho kraja po prerokovaní materiálu

1. **dopĺňa**
2. bod A.1. uznesenia Zastupiteľstva Bratislavského samosprávneho kraja   
   č. 133/2016 zo 16. 12. 2016 v znení neskorších uznesení v časti schválenia zámeru kúpy nehnuteľností – pozemkov v okrese Pezinok do výlučného vlastníctva Bratislavského samosprávneho kraja za účelom realizácie projektu „Podpora deinštitucionalizácie sociálnych služieb v okrese Pezinok – DSS a ZPB MEREMA“, v súlade s Transformačným plánom schváleným uznesením č. 68/2016 z 24. 06. 2016, a to za splnenia minimálnych požiadaviek tak, že za text:

„evidovaný v registri „C“ katastra nehnuteľností v intraviláne obce   
(v zastavanej oblasti s občianskou vybavenosťou, dostupnou dopravnou a sociálnou infraštruktúrou)“, sa dopĺňa:

„alebo v extraviláne obce“.

1. **mení**

B.1. bod A.3. uznesenia Zastupiteľstva Bratislavského samosprávneho kraja   
č. 133/2016 zo 16. 12. 2016 v znení neskorších uznesení v časti termínu takto:

„A.3. termín do 31. 10. 2017.“

B.2. bod B. uznesenia Zastupiteľstva Bratislavského samosprávneho kraja   
č. 133/2016 zo 16. 12. 2016 v znení neskorších uznesení v časti termínu takto:

„B. termín do 31. 10. 2017.“

B.3. bod C. uznesenia Zastupiteľstva Bratislavského samosprávneho kraja   
č. 133/2016 zo 16. 12. 2016 v znení neskorších uznesení v časti termínu takto:

„C. termín do 31. 10. 2017.“

B.4. bod E. uznesenia Zastupiteľstva Bratislavského samosprávneho kraja   
č. 133/2016 zo 16. 12. 2016 v znení neskorších uznesení v časti termínu takto:

„E. termín do 31. 10. 2017.“

**D ô v o d o v á s p r á v a**

Uznesením č. 133/2016 zo 16. 12. 2016 bol Zastupiteľstvom Bratislavského samosprávneho kraja (ďalej len „Z BSK“) schválený zámer kúpy nehnuteľností v okrese Pezinok do výlučného vlastníctva Bratislavského samosprávneho kraja   
za účelom realizácie projektu „Podpora deinštitucionalizácie sociálnych služieb v okrese Pezinok – DSS a ZPB MEREMA“ na základe Akčného plánu BSK   
(projekt č. OSV\_5), v súlade s Transformačným plánom schváleným Uznesením   
č. 68/2016 z 24. 06. 2016.

Uznesením č. 33/2017 z 31. 03. 2017 bola Z BSK schválená zmena uznesenia Z BSK č. 133/2016 zo 16. 12. 2016 v termínoch, t. j. predĺžila sa doba, počas ktorej bola komisia v schválenom zložení poverená hodnotením a výberom konkrétnych ponúk. Taktiež sa zmena týkala zmeny termínov prípravy materiálov predmetom ktorých bola kúpa konkrétnych nehnuteľností vybraných komisiou na rokovanie zastupiteľstva, ako aj predĺženie lehoty k podpisu rezervačnej zmluvy s vlastníkmi nehnuteľností vybraných komisiou s presne stanovenými podmienkami. Uznesením Z BSK č. 33/2017 z 31. 03. 2017 došlo tiež k zmene vylučujúceho kritéria výberu pozemku, a to: z pôvodnej rozlohy „od 800 m2 do 1 500 m2“ na rozlohu „od 800 m2 do 2 500 m2“.

Uznesením č. 53/2017 z 12. 05. 2017 bolo Z BSK schválené doplnenie zloženie komisie na hodnotenie ponúk a výber nehnuteľností. Dôvodom doplnenia člena komisie na hodnotenie a výber nehnuteľností pre potreby projektu č. OSV\_5 „Podpora deinštitucionalizácie sociálnych služieb v okrese Pezinok (DSS a ZPB MEREMA)“   
Ing. Jozefa Chynoranského bolo vzdanie sa členstva v komisii JUDr. Ing. Jána Keselého k 30. 04. 2017.

Cieľom deinštitucionalizácie je prechod z inštitucionálnej formy poskytovania sociálnej služby na komunitnú formu. V podmienkach DSS a ZPB MEREMA   
ide o deinštitucionalizáciu a transformáciu zariadenia zameranú na zvýšenie kvality poskytovania sociálnych služieb najmä prostredníctvom zmeny prístupu   
pri poskytovaní sociálnych služieb a zmeny fyzického prostredia.

Zmena fyzického prostredia spočíva v poskytovaní sociálnej služby v prostredí, čo najviac podobnom prirodzenému prostrediu, na rozdiel od súčasného stavu, kedy je sociálna služba poskytovaná v objektoch s vyššou kapacitou. Sociálna služba bude poskytovaná prijímateľom sociálnej služby v troch novovybudovaných rodinných dvojdomoch, v ktorých sa budú nachádzať rovnako dve domácnosti, každá pre najviac šiestich prijímateľov sociálnej služby a v dvoch štvorizbových bytoch, v ktorých bude poskytovaná sociálna služba prijímateľom s nízkou mierou podpory. Všetky objekty budú bezbariérové a budú vybudované v súlade s princípmi univerzálneho navrhovania. Pre potreby projektu je zo strany Bratislavského samosprávneho kraja zámerom zakúpiť nehnuteľnosti (pozemky, byty) do výlučného vlastníctva BSK.

Predkladaný návrh na III. zmenu uznesenia Z BSK č. 133/2016 zo 16. 12. 2016 v znení neskorších uznesení dopĺňa splnenie minimálnych požiadaviek pri kúpe nehnuteľností – pozemkov v okrese Pezinok do výlučného vlastníctva BSK za účelom realizácie projektu „Podpora deinštitucionalizácie sociálnych služieb v okrese Pezinok – DSS a ZPB MEREMA“, v súlade s Transformačným plánom, a to evidovanie pozemku v registri „C“ katastra nehnuteľností okrem intravilánu obce aj v extraviláne. Dôvodom doplnenia tejto požiadavky je skutočnosť, že mnohé pozemky vyhovujúce požiadavkám deinštitucionalizácie sa nachádzajú podľa listu vlastníctva v extraviláne obce a pri analýze pozemku sa zistí, že hranica zastavaného územia prechádza   
cez pozemok alebo priamo hraničí s pozemkom.

Zároveň predložený návrh na zmenu uznesenia Z BSK č. 133/2016   
zo 16. 12. 2016 v znení neskorších uznesení mení termíny, t. j. predlžuje dobu, počas ktorej je komisia v schválenom zložení poverená hodnotením a výberom konkrétnych ponúk. Zmena termínov sa týka aj prípravy materiálov, predmetom ktorých bude kúpa konkrétnych nehnuteľností vybraných komisiou na rokovanie zastupiteľstva,   
ako aj predĺženie lehoty k podpisu rezervačnej zmluvy s vlastníkmi nehnuteľností vybraných komisiou s presne stanovenými podmienkami.